עדי אלטשולר

קורות חיים

אלטשולר נולדה בהוד השרון, להוריה ארז ודורית, בשנת 1986. ב-1998, כשהייתה כבת 12, החלה להתנדב בעמותת איל"ן. במסגרת התנדבותה הפכה לחונכת אישית של כפיר קובי, ילד בן 3 עם שיתוק מוחין שהיה עבורה כמו אח.

דרך ההיכרות והחברות שצמחה עם כפיר נחשפה לעולם החינוך המיוחד ודרך הקשר עם משפחתו התעצבה תפיסת עולמה וגישתה לנושא. למדה בתיכון הדרים בהוד השרון.
בשנת 2002, כשהייתה אלטשולר בת 16, הצטרפה לתוכנית LEAD, ארגון לפיתוח מנהיגות צעירה, ובהשראת הקשר עם כפיר ומשפחתו ובתמיכת אמו קלאודיה קובי, החליטה להקים תנועת נוער חדשה בישראל: "כנפיים של קרמבו" - תנועת הנוער הראשונה והיחידה בישראל לצעירים עם צרכים מיוחדים בה כל ילד, כל ילדה, נער ונערה בחברה הישראלית יוצרים יחד מקום ומשמעות לכל אדם. עד שנת 2009 שימשה אלטשולר כמנכל"ית ויושבת ראש כנפיים של קרמבו ולאחר מכן הפכה לנשיאת התנועה עד לפרישתה בשנת 2014.
התנועה צמחה עם השנים ופעילים בה כיום למעלה מ-6,000 ילדים ובני נוער בכ-66 סניפים הפרוסים ברחבי המדינה.

התנועה זכתה בפרסי הוקרה רבים ביניהם באות הנשיא למתנדב ב-2009 ובפרס יגאל אלון ב-2014.
את מיזם "זיכרון בסלון" הקימה אלטשולר בשנת 2010 יחד עם בן זוגה, נדב אמבון, כשערכו את הערב הראשון בסלון ביתם. המיזם נולד מתוך תחושה של העדר מענה משמעותי לציון יום הזיכרון לשואה ולגבורה ורצון לייצר דרך נוספת של חיבור ליום ולנושא. היוזמה מאפשרת לאנשים פרטיים דרך שונה לציון ערב יום הזיכרון לשואה ולגבורה באמצעות מפגשי זיכרון עצמאיים לקהילה ולסביבתם בסלון ביתם. כל אדם יכול לפתוח את סלון ביתו ולהזמין חברים או אנשים זרים ולקיים ערב שכזה, שלרוב בנוי מעדות של ניצול שואה או דור שני (לעיתים גם עדות מוקלטת). חלק שיתופי ודיון (שיח על זיכרון השואה ומשמעות הזיכרון להיום).

חזון המיזם הוא לעבור מזיכרון של הישרדות לזיכרון של תיקון באמצעות מפגשים אינטימיים שינגישו את זיכרון השואה ויהפכו אותו למשמעותי ורלוונטי גם בעידן בו לא יהיו יותר ניצולי שואה ומתוך אמונה שדרך הזיכרון נוכל להפוך לאנשים מוסריים וטובים יותר. בשנת 2018 למעלה מ 750,000 איש השתתפו בערבי זיכרון בסלון ברחבי הארץ ובעולם.
המיזם גם איפשר את הנגשת זיכרון השואה לקהלים שהיו מודרים עד כה, כמו אסירים בבתי כלא, נשים במעגל הזנות, נוער בסיכון, פגועי נפש, כבדי שמיעה וחרשים וקהילות של פליטים ומבקשי מקלט. כמו כן, התקיימו אלפי סלונים מחוץ לישראל, ביניהם צאצאים של נאצים בגרמניה שאירחו ניצולי שואה ששרדו את המחנות שההורים שלהם פיקדו עליהם.

מדי שנה מקיים נשיא המדינה ראובן ריבלין, זיכרון בסלון בבית הנשיא.
בעשור השני של המאה ה-21 הובילה את ארגון החינוך של גוגל בישראל.
בשנת 2017 הקימה אלטשולר את עמותת "אינקלו - מיוחד לכולם". העמותה שמה לה למטרה לקדם את גישת החינוך המכיל בבתי ספר ציבוריים, במוסדות ובארגונים. חינוך מכיל עוסק ביצירת קהילות לומדות, בהן כל ילד מרגיש חלק מהחיים החברתיים והאקדמיים בבית הספר, מקבל הזדמנות לפתח תפיסה עצמית חיובית, קול ייחודי ותחושת שייכות, ואת האתגרים הדרושים לו ללמידה ולצמיחה. הגישה צמחה מתוך הצורך לספק מענה הולם לתלמידים עם צרכים מיוחדים, אך הוא מבטא שינוי מחשבתי עמוק יותר: מעבר מחשיבה על "הרוב" ו-"חלק", לחשיבה על כולם.

הכתה ההטרוגנית מורכבת ממגוון גדול של לומדים ייחודיים, אשר מתקיימים ביניהם הבדלים בין אישיים ובין קבוצתיים רבים. להבדלים אלו, יש משמעות רבה בחיי בית הספר ובתהליך הלמידה. החינוך המכיל מתמקד בניהול מגוון, ומבקש לתכנן פעילויות לימודיות וחברתיות, כך שיהיו נגישות ומועילות עבור המנעד הרחב והמגוון של הלומדים הייחודיים בכתה. באמצעות ניהול נכון של מגוון, ניתן ליצור קהילת לומדים משותפת, המאפשרת את התקדמותו המיטבית של כל יחיד, מתוך ובזכות הביחד השלם. החינוך המכיל שואף לבסס בתי ספר אשר יהוו מודל לחברה בה לכולם יש מקום, משמעות וביטחון.
בספטמבר 2018 נפתחו חמישה בתי ספר מכילים על ידי משרד החינוך בפריסה ארצית - רמת הגולן, חדרה, תל אביב, ירושלים ואלון שבות.
אלטשולר נשואה לנדב אמבון, מנהל קריאייטיב בתאגיד השידור הציבורי. הם גרים בתל אביב והורים לשני בנים.